It-tieni dehra: il-qrun u l-ħaddieda Imbagħad erfajt għajnejja u ħarist, u ara, kien hemm erbat iqrun . U jiena għedt lill-anġlu li kien kellimni: "Dawn x'inhuma?" U hu weġibni: "Dawn huma l-qrun li xerrdu lil Ġuda, lil Iżrael u 'l Ġerusalemm". Imbagħad il-Mulej urieni erba' ħaddieda . "Dawn x'ġejjin jagħmlu?" għedt jien. U hu wieġeb u qal: "Dawn huma l-qrun li xerrdu 'l Ġuda, hekk li ħadd ma rafa' rasu; u dawn ġew biex ibeżżgħuhom, ħalli jkeċċu l-qrun tal-ġnus li refgħu qrunhom għall-art ta' Ġuda biex ixerrduha." It-tielet dehra: il-kejjiel Imbagħad erfajt għajnejja u ħarist, u ara kien hemm raġel li f'idu kellu ħabel biex iqis. U jien għedtlu: "Fejn inti sejjer?" U hu weġibni: "Sejjer inqis 'il Ġerusalemm, biex nara kemm hu l-wisa' tagħha u kemm hu t-tul tagħha." U ara, l-anġlu li kien kellimni waqaf u anġlu ieħor resaq jiltaqa' miegħu. U dak qallu: "Iġri, kellem lil dak iż-żagħżugħ u għidlu: 'Ġerusalemm tkun mgħammra bħal bliet mingħajr swar, daqs kemm ikun hemm nies u bhejjem ġo fiha.' U jien inkun għaliha, oraklu tal-Mulej, ħajt tan-nar madwarha, u nkun is-sebħ tagħha f'nofsha." Żewġ sejħat lill-itturufnati Isaw! Isaw! Aħirbu mill-art tat-Tramuntana , oraklu tal-Mulej, għax jien ferrixtkom mal-erbat irjieħ tas-sema, oraklu tal-Mulej. Isa, Sijon, aħrab, int li tgħammar f'Babilonja! Għax hekk qal il-Mulej tal-eżerċti, wara li l-Glorja tiegħu bagħtitni għand il-ġnus li ħatfulkom kollox; għax min imiss lilkom imiss il-mimmi ta' għajnejh: "Ara, se nerfa' idi fuqhom, u jsiru priża tal-ilsiera tagħhom." U intom tagħrfu li l-Mulej tal-eżerċti bagħatni. Għajjat bil-ferħ u infexx fl-hena, bint Sijon, għaliex arani ġej biex ngħammar f'nofsok, oraklu tal-Mulej, u kotra kbira ta' ġnus jingħaqdu dakinhar mal-Mulej; u huma jkunu l-poplu tiegħi. U jiena ngħammar f'nofsok; imbagħad inti tagħraf li l-Mulej tal-eżerċti bagħatni għandek. U l-Mulej jieħu 'l Ġuda bħala sehmu mill-wirt fl-Art Imqaddsa, u jerġa' jaħtar lil Ġerusalemm! Żommu s-skiet quddiem il-Mulej, intom il-ħajjin ilkoll, għax stenbaħ mill-għamara mqaddsa tiegħu!